praat | © My Klaskamer - idees en gedagtes uit 'n juffrou se pen
Juffer	afrikaans, mamma, onderwys, ouers, pappa, skool	huistaal, lees, ontwikkeling, praat, skryf, spraak, taal, tuis, voorskool, woordeskat	41 Kommentaar
'n Goeie algemene woordeskat is belangrik. Dit vergemaklik die leesproses en verbreed die leerder se algemene kennis (verwysings raamwerk).
Hoe kan ek tuis help?
Verkeerde taalgebruik behoort reg gestel te word. Help jou kind subtiel reg indien hy byvoorbeeld 'n item verkeerd benoem. "Ek wil sweets koop." – "Watter soort lekkers gaan jy koop?"
PRAAT, PRAAT, PRAAT! Kinders leer baie deur die voorbeeld na te volg.
Werk daaraan om spraakprobleme reg te stel. As 'n kind klanke of woorde verkeerd uitspreek, kan dit dalk later probleme veroorsaak wanneer hy / sy lees en skryf. (Dink aan die outjie wat "l" in plaas van "r" sê…Die lok is looi.)
Lees gunstelingstories voor en neem dit op 'n kasset op. Dan kan jou kind oor en oor daarna luister.
Bou 'n prentewoordeboek op of koop een. Dit sal van groot waarde wees. Skryf moeilike of nuwe woorde daarin en plak of teken 'n prent daarby.
Skryf nuwe woorde
met kolletjies, sodat jou kind daaroor kan skryf. Bv. Soos… dot-to-dot
in verskillende kleure
met 'n stokkie in nat sand
Soek klanke in tydskrif-opskrifte en bou die nuwe woorde met die los klanke.
Maak 'n verspotte sin met die nuwe woorde.
Skryf 'n sin met die nuwe woord. Kan die sin dalk uitgebrei word?
Bv. "Die man sing."
"Die vriendelike man sing 'n mooi liedjie."
Belangrik: Hou hierdie tipe aktiwiteite prettig en informeel…en kyk hoeveel sintuie jy kan betrek by hierdie tipe aktiwiteite…